# Izzivi mentorskega dela v različnih skupinah, odnos med mentorjem in udeleženci

# Nataša Konc Lorenzutti

Delo z osebami, ki imajo motnje v duševnem razvoju.

- Ustvarjanje odnosov

Pri osebah z motnjami v duševnem razvoju ne utegneš razumsko načrtovati vzpostavitve odnosov, ker si v trenutku vržen vanje.

Vnaprej veš samo, da pri njih ne deluje nič umetnega.

Naredijo te ranljivega, ampak te ne prizadenejo. Bolj ko si ranljiv, bolj ti zaupajo.

Pričakujejo, da jih vodiš. Navodila sprejmejo in upoštevajo, ampak vse po svoje razumejo. Če si zamišljaš, da bo nekdo narisal luno, se lahko zgodi, da bo ta luna zate hruška, zanj luna.

Odpade ves strah pred tem, kakšen vtis boš napravil nanje.

Izredno so hvaležni za prijaznost, zelo veliko se dotikajo, objemajo in božajo. V trenutku te imajo za svojega, čakajo te na hodniku, ko prihajaš, skačejo in ploskajo od veselja, ko prideš.

Ena najlepših stvari v tem letu: Ko so tekmovali v teku, neko nedeljo, je Peter, ki je zmagal, naročil Martini, učiteljici, ki je delala z mano v skupini: »Prosim, povej Nataši, da sem zmagal.«

Lahko pa se zgodi, da je nekdo v trenutku užaljen in potrt. Običajno ni povezano s tabo, ampak z njihovimi nihanji. Včasih ti uspe preusmeriti pozornost, včasih tudi ne. Zato je pomembno, da je njihov vzgojitelj oziroma učitelj na srečanjih prisoten. Ta pozna njihove vedenjske posebnosti in te opozori, če greš v napačno smer. Z nekom recimo ne smeš govoriti o očetu, ker ga bodisi nimajo ali imajo z njim zelo problematičen odnos. Nekateri sploh nimajo staršev, ker so jih ti zapustili ali so jim bile odvzete roditeljske pravice. Po drugi strani pa si fant, ki so ga starši pustili že v porodnišnici, izmišlja zgodbo s takšnimi dialogi:

Andraž v sobi (v bolnišnici, potem, ko je padel z drevesa, op. N. K. L.) razmišlja:

»Kdaj bom šel domov? Kdaj se bom pozdravil, da bom lahko hodil in se z delom ukvarjal?«

Vse to se je zgodilo avgusta, ko je nabiral slive. Andraž razmišlja, ali bo lahko šel v šolo, srečal prijatelje.

»Kje sta moja starša? Mami in oče?«

Mami to sliši, pride v sobo in reče:

»Ljubi moj sinko, tukaj sva.«

Oče reče:

»O, moj mladi sinko, upam, da je vse v redu, da boš čim prej meni pomagal.«

- Poslušanje, branje:

Ničesar ne razumejo tako, kot si prej predstavljaš. Nasploh zelo malo razumejo. Ne znajo obnoviti zgodbe, jo pa zelo zavzeto poslušajo. Začarano poslušajo, slišijo pa čisto druge stvari. Zgodba ali pesem deluje na njihove čute.

Zelo so osredotočeni na tisto, kar jih zanima. Ti jim nekaj s strastjo pripoveduješ, nato se nekdo oglasi, ti pričakuješ, da bo povedal kaj v zvezi s tem, kar pripoveduješ, on pa reče: »Veš, da je Olimpija spet izgubila tekmo!«

- Pripovedovanje, pisanje:

»Pisali« smo tako, da so oni pripovedovali, jaz zapisovala in doma pretipkala. Skoraj nihče ni pisal sam. Pisali smo tudi pisma ostalim udeležencem projekta, v drugih centrih. Iz Črne ne Koroškem so nam odgovorili.

Ti vodiš, hočeš peljati neko zgodbo, pa ti je eden izmed njih popolnoma zasuče:

Mi smo šli na poroko, v kopalnico sem šel, se obril, metuljčka sem si dal, črn lajbič sem imel, reklc, šest avtov je bilo, gostijo smo imeli, piškote so dali na mizo, vodo od Merkatorja. Mojemu bratu je šel prstan s prsta dol, po roki gor, okrog glave in spet dol in v morje. Jaz sem si dal masko gor čez oči in čez nos in kot puščica skočil v vodo in ujel prstan. In potem se je moj brat lahko poročil.

Video:

http://www.jakrs.si/bralna-kultura/vkljucujemo-in-aktiviramo/utrinki/videoutrinki/

Delo z osebami, ki se zdravijo odvisnosti od prepovedanih drig in imajo pridružene motnje v duševnem zdravju

- Ustvarjanje odnosov

Ta proces še traja, ker imamo pred seboj še tri mesece skupnega dela in pripravo na zaključni nastop.

Na začetku sem se bala, da me bodo zavrnili; da bodo mislili: še eden več, ki hoče biti nad nami in nam soliti pamet. Zato sem zastavila zelo »nešolsko«. Nisem nastopila kot nekdo, ki ve več kot oni ter ima nadvse srečno, uspešno, neproblematično življenje, ampak sem jim kar takoj povedala delček svoje zgodbe in to najbolj problematični del. Mislim, da je bilo to v redu.

Odločila sem se, da se takoj tikamo, kar se mi je zdelo nekoliko nevarno, ampak se je obneslo. Sicer so vsi mlajši od mene, ampak se pogovarjajo z mano, kot da smo istih let, hkrati pa so zelo spoštljivi. Če me lahko tikajo, mi bolj zaupajo. Svoja mnenja izražajo tudi, kadar že vnaprej vedo, da se ne bom strinjala z njimi. To se mi zdi dragoceno.

- Branje, poslušanje

Vedno več berejo. Zdaj berejo že tudi tisti, ki na začetku niso. Všeč jim je, da lahko sodelujejo v pogovorih o prebranem. Všeč jim je, če so lahko kritični. Njihova mnenja se zelo razlikujejo od uveljavljenih mnenj o nekem delu. Za Stanko Hrastelj recimo reče udeleženka: »Kakšno zmedeno pisanje!« Jaz: »Seveda, prvoosebna junakinja zboleva, to so znaki shizofrenije.« Ona: »Ampak vseeno bi se lahko pisateljica malo spravila v red.« Ali pa nekdo vztraja, da so izmišljeni dogodki v romanih čisto brez smisla. »Če se ni v resnici zgodilo, zakaj potem sploh pišete!? Kaj se to pravi, izmišljevati si zgodbe!«

Večkrat beremo skupaj. Tudi stvari (skoraj vedno slovenske avtorje, le izjemoma kakšen prevod, če je to povezano s temo, ki jo imamo na programu), ki jih v prvotnem programu usposabljanja ni. Tako jim skušam vzbuditi zanimanje.

- Pisanje

Skoraj na vsakem srečanju imamo tudi delavnico, na kateri nekaj napišejo. Vodim vajo, dam navodila, tudi moji gostje se vključijo na tak način, da en del srečanja posvetimo njihovemu literarnemu poskusu. Udeleženci nimajo računalnikov, prepisovanje na računalnik jim dovolijo le izjemoma (z izključenim internetom), zato veliko prepisujem sama. Pišejo v glavnem samo takrat, ko smo skupaj, le redkokdo naredi »domačo nalogo«.

- Posrečena kratka zgodba

Sedim v čakalnici. Velike neonske luči mi bijejo naravnost v oči. Pogled mi gre po dolgem belem hodniku z oranžnimi sedeži. Zdi se mi kot avtocesta brez avtomobilov.

Pristopi star možak z sivimi obrvmi, plavimi očmi ter črnimi gostimi lasmi.

»Si sam?« vpraša

»Ja, sam sem,« odgovorim.

Možak se usede na stol, kot da bi vrgel žakelj krompirja. Strmi, kakor jaz, po hodniku.